Virallinen lehti nro C 402 , 22/12/1998 s. 0029



KIRJALLINEN KYSYMYS E-0757/98 esittäjä(t): Reino Paasilinna (PSE) komissiolle (18. maaliskuuta 1998) Aihe: Svetogorskin raja-aseman rakennushankkeen viivästyminen Venäjän tärkein kauppakumppani on EU. Keskeinen tavaravirta kulkee ainoan yhteisen rajan, Suomen ja Venäjän välisen, kautta. Liikenne rajalla on kasvanut räjähdysmäisesti viime aikoina. Osasyynä kilometrien rekkajonoihin ovat hyvin puutteelliset Venäjän puoleiset raja-asemien tilat. Svetogorskin raja-asema on ollut Tacis-hankkeena esillä vuodesta 1996, jolloin ns. CBC-raha tuli EU:n budjettiin. Komissio sai joulukuussa 1996 selvityksen, jossa esitettiin priorisointijärjestys Venäjän raja-asemahankkeista: 14 asemaa, joista 12 Suomen rajalla. Komissio tekikin tämän perusteella päätöksen, jossa vuoden 1996 määrärahasta varataan osa Svetogorskin ja muiden raja-asemien parantamiseen. (Projektin nimi on "Border Crossing study Phase 2 of the Borders between EU/CEEC and NIS") Raja-asemilla ei ole kuitenkaan aloitettu minkäänlaisia parannustöitä, vaikka määrärahoja onkin jo myönnetty. Tavaraliikenteen kauppaa jarruttavat suuret ongelmat jatkuvat edelleen. Edellä olevan johdosta kysyn seuraavaa: Milloin komissio tulee tekemään kattavan päätöksen Svetogorskin raja-aseman rahoituksesta ja rakennushankkeen aloittamisesta? Komission jäsenen Hans Van den Broekinkomission puolesta antama vastaus (24. huhtikuuta 1998) Svetogorsk on yksi neljästä Suomen ja Venäjän välisestä rajanylityspaikasta, jotka on valittu rahoitettavaksi Tacis-ohjelman raja-alueyhteistyöohjelmasta. Kahteen näistä rajanylityspaikoista, Svetogorskiin ja Sallaan, liittyy huomattavia investointeja infrastruktuuriin. Tacis-ohjelman rajanylityspaikkoja koskevan ohjelman tavoitteena on tehostaa rajanylityspaikkojen toimintaa, jotta liikenne sujuisi nopeammin ja jotta jonoilta vältyttäisiin, vähentämättä kuitenkaan valvonnan tehokkuutta. Ongelmia ei kuitenkaan voida ratkaista ainoastaan uusilla rakennuksilla, vaan hallintomenettelyihin on tehtävä laaja-alaisia muutoksia, jotka vuorostaan vaikuttavat henkilöstön koulutustarpeisiin. Useat periaatekysymykset edellyttävät Venäjän viranomaisten hyväksyntää: - Svetogorskin ja Sallan osalta on hyväksyttävä, että kun vuosien 1996 ja 1998 raja-alueyhteistyöohjelmista rahoitettavat hankkeet saadaan päätökseen, rajanylityspaikat avataan kansainväliselle liikenteelle. - Rajanylityspaikkojen kehittämisen ensisijaisina tavoitteina on oltava kaupan helpottaminen ja maksujen kantamisen tehostaminen. - Erityisesti tullin ja rajavartioston toiminnassa on sovellettava nykyaikaisia riskianalyysimenetelmiä niin, että jonoja ei siirretä tien laidalla oleville pysäköintialueille vaan ne käsitellään nopeasti. - Kaikkien valtion virastojen ja laitosten, joita rajanylityspaikkojen toiminta koskee, on oltava mukana suunnittelussa. Venäjän osalta kyseessä on kahdeksan elintä: ulkoasiain-, sisäasiain-, liikenne- ja maatalousministeriöt (eläinlääkintä- ja kasvinsuojeluasioista vastaavat osastot), rajavartiostosta, tullista ja turvallisuudesta vastaavat elimet sekä federaation maahanmuuttoasioita käsittelevä yksikkö. Samaten on otettava huomioon yksityinen sektori (pankit ja tulliasioitsijat). - Lisäksi on otettava huomioon oikeudelliset kysymykset kuten noudatettavat rakentamisstandardit, vastuu rakennuksista ja omistussuhteet niiden rakentamisaikana sekä rajanylityksiä koskeva lainsäädäntö. Venäjän hallitukselle esitettiin tammikuussa 1998 toteutettavuusanalyysin tulokset, ja suosituksista käytiin keskusteluja helmikuussa. Venäjän viranomaisilla oli tuolloin eräitä varauksia komission ehdotusten suhteen. Venäjä oli toivonut, että Svetogorskiin rakennettaisiin huomattavasti suuremmat tilat, joiden kustannukset olisivat kaksinkertaiset suunnitelmiin verrattuna, mutta se ei kuitenkaan puuttunut peruskysymykseen eli rajaviranomaisten työskentelymenetelmiin. Venäjän viranomaiset tarkastelevat parhaillaan uudelleen näitä kysymyksiä komission avustuksella. Edellä kuvattujen kysymysten käsittelyssä on edistytty huomattavasti, ja esimerkiksi Viipurin ja Lappeenrannan tullitoimipaikkojen yhteistyön laajentaminen on osoittautunut erittäin hyödylliseksi Venäjän tullikomitealle työskentelymenetelmiä kehitettäessä. Komissio toivoo, että Svetogorskin töitä koskevat tarjouskilpailut voitaisiin avata heinäkuuhun 1998 mennessä.